Milan Moguš, 17. lipnja 2008.
**Milan Moguš** (Senj, 27. travnja 1927. – Zagreb, 19. studenoga 2017.), jugoslavenski i hrvatski lingvist. Od 1977. izvanredni i od 1986. redoviti član JAZU (od 1991. HAZU). Od 2004. do 2010. predsjednik HAZU.

Biografija
----------

Rođen u Senju, gdje je završio osnovnu školu i gimnaziju. Godine 1948./1949. upisao se na Filozofski fakultet Sveučilišta u Zagrebu (VIII. grupa: narodni jezik i književnost) gdje je diplomirao 1953. godine. Iste je godine izabran za asistenta u Akademijinu institutu za jezik, a 1956. godine prelazi u istom svojstvu na Filozofski fakultet Sveučilišta u Zagrebu na Katedru za dijalektologiju i povijest hrvatskoga jezika. Od 1961. do 1963. godine bio je lektor hrvatskoga jezika na Sveučilištu u Varšavi. Doktorat filoloških znanosti stekao je 1962. godine na Sveučilištu u Zagrebu. Godine 1964. izabran je za docenta, 1969. godine za izvanrednoga profesora, a 1975. godine za redovitoga sveučilišnoga profesora. Od 1965. do umirovljenja 1992. godine bio je šef Katedre za dijalektologiju i povijest hrvatskoga jezika. Školskih godina 1970./71. i 1971./72. bio je prodekan Filozofskoga fakulteta. Na istom fakultetu od 1976. predavao je na poslijediplomskom studiju smjera lingvistike, a od 1979. do 1985. godine bio je voditelj toga poslijediplomskoga studija. Od 1983. do 1992. godine predstojnik je Zavoda za lingvistiku Filozofskoga fakulteta u kojem je vodio nekoliko značajnih istraživačkih projekata.

Predavao je kao gostujući profesor na svečilišima u Kölnu i Mannheimu. Sudjelovao je na mnogim međunarodnim skupovima i kongresima u zemlji i inozemstvu. Bio je dugogodišnji član Međunarodnoga komiteta za onomastičke znanosti u Leuvenu, član Međunarodnoga komiteta za fonetiku i fonologiju slavenskih jezika u Moskvi i predsjednik Međuakademijskoga odbora za onomastiku (Zagreb). Godine 1997. izabran je za člana *Central European Academy of Science and Art*. Od 1998. do 2002. godine bio je predsjednikom Hrvatskoga povjerenstva za UNESCO.

Godine 1977. izabran je za izvanrednoga, a 1986. godine za redovitoga člana Hrvatske akademije znanosti i umjetnosti. Od 1985. do 1991. godine obavljao je dužnost tajnika Akademijina Razreda za filološke znanosti. Od 1991. do 1997. bio je glavni tajnik Akademije, a od 1998. do 2003. obavljao je dužnost potpredsjednika Hrvatske akademije znanosti i umjetnosti, a od 1. siječnja 2004. godine, obavlja dužnost predsjednika Hrvatske akademije znanosti i umjetnosti do kraja 2010. godine.

Bio je glavni urednik ili suurednik nekoliko časopisa i edicija, kao Bilten Zavoda za lingvistiku Filozofskog fakulteta, Bulletin scientifique, Radovi Zavoda za slavensku filologiju, Hrvatski dijalektološki zbornik, Jezik, Stari pisci hrvatski, Djela Hrvatske akademije znanosti i umjetnosti, Pavlinki zbornik, Senjski glagoljaški krug 1248.-1508. Cithara octochorda. Kao glavni tajnik Akademije bio je urednik Ljetopisa Hrvatske akademije znanosti i umjetnosti (1992.-1998.), a kao potpredsjednik Spomenica: 140 godina Hrvatske akademije znanosti i umjetnosti. Urednik je lingvističke struke u Hrvatskom biografskom leksikonu te suurednik Rječnika hrvatskoga književnoga jezika od preporoda do Ivana Gorana Kovačića i Sabranih djela Marka Marulića.

Do umirovljenja 1992. godine vodio je kao glavni istraživač u Zavodu za lingvistiku Filozofskoga fakulteta znanstveni projekt: Proučavanje hrvatskoga književnoga jezika. Posljednji godina vodio je glavni istraživač znanstveni projekt: Istraživanje hrvatskih dijalekata u Zavodu za lingvistička istraživanja Hrvatske akademije znanosti i umjetnosti.

Priznanja
---------

* Nagrada Božidar Adžija za značajnu znanstvenu djelatnost (1990.)
* Počasni doktorat Sveučilišta u Rijeci (1995.)
* Odlikovan je za znanstveni rad Ordenom Danice hrvatske s likom Ruđera Boškovića (1996.)
* Počasni doktorat Sveučilišta Josip Juraj Strossmayer u Osijeku (1997.)
* Hrvatska državna nagrada za životno djelo (1998.)
* Odlikovala ga je Republika Poljska Časničkim križem za zasluge (*Krzyž oficerski orderu zaslugi Rzeczypospolitej Polskiej*) (1998.)
* Slovačka akademija znanosti Zlatnom medaljom Ljudovita Štura (1998.)
* Dodijeljen mu je Zlatni grb grada Splita. (2001.)
* Nagrađen Zlatnim dukatom Vukovarsko - srijemske županije (2005.)
* Nagrada za životno djelo Čakavskoga sabora u Puli (2005.)
* Odlikovan Redom kneza Branimira s ogrlicom (2007.)

Djela
-----

Objavio je sam ili u suautorstvu (s)

* znanstvene monografije: *Današnji senjski govor*, *Fonološki razvoj hrvatskoga jezika*, *Čakavsko narječje*, *Antun Mažuranić*, *Azbukoprotres Save Mrkalja* (s), *Križanićeva hrvatska gramatika*, *Zakon trsatski* (s), *Povijest hrvatskoga književnoga jezika* (hrvatsko, englesko i njemačko izdanje), *Hrvatski jezik u Hrvatskom saboru* (s) (hrvatsko i englesko izdanje), *Ivan Mažuranić: Smrt Smail-age Čengića* (s);
* 4 kompjutorske konkordancije djela hrvatskih pisaca (s);
* 6 rječnika: hrvatsko-engleski (s), hrvatsko-francuski (s), *Hrvatski čestotni rječnik* (s), *Rječnik Marulićeve Judite*, *Slownik polsko-chorwacki* (s), *Senjski rječnik*;
* kritička izdanja dvaju Marulićevih djela (Judita i Naslidovanje);
* priručnik *Hrvatski pravopis* (s) (do sada 9 izdanja);
* oko 270 znanstvenih i stručnih rasprava i članaka iz područja hrvatske i slavenske filologije i lingvistike u preko 60 domaćih i stranih časopisa

Izvor
-----

* HAZU: Akademik Milan Moguš Arhivirano 2007-06-09 na Wayback Machine-u